CELEX: 52020PC0455
Language: ro
Date: 2020-08-24
Title: Propunere de DECIZIE DE PUNERE ÎN APLICARE A CONSILIULUI de acordare a unui sprijin temporar Poloniei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19

COMISIA EUROPEANĂ
            Bruxelles, 24.8.2020
            COM(2020) 455 final
            2020/0214(NLE)
            Propunere de
            DECIZIE DE PUNERE ÎN APLICARE A CONSILIULUI
            de acordare a unui sprijin temporar Poloniei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea de venituri, precum și la finanțarea în mod auxiliar a unor măsuri legate de sănătate, în special la locul de muncă.
            
            
               La 6 august 2020, Polonia a solicitat asistență financiară din partea Uniunii în temeiul Regulamentului SURE. În conformitate cu articolul 6 alineatul (2) din Regulamentul SURE, Comisia a consultat autoritățile poloneze pentru a verifica creșterea neprevăzută și semnificativă a cheltuielilor efective și planificate direct legate de schemele de șomaj tehnic și de măsurile similare ocazionate de pandemia de COVID-19. În particular, este vorba despre:
            
            
               (1)O reducere temporară a contribuțiilor la asigurările sociale pentru lucrătorii care desfășoară o activitate independentă și pentru întreprinderile cu până la 50 de angajați, pentru a proteja locurile de muncă ca răspuns la epidemia de COVID-19. Reducerea s-a aplicat în perioada martie-mai 2020. Întreprinderile cu până la 10 angajați și, în majoritatea cazurilor, persoanele care desfășoară activități independente au beneficiat de o reducere totală, în timp ce pentru entitățile cu un număr de angajați cuprins între 10 și 50, reducerea a fost de 50 %. 
            
            
               (2)O alocație pentru perioada de inactivitate în beneficiul persoanelor care desfășoară activități independente și al celor care lucrează cu contracte de drept civil și care au suferit o reducere a veniturilor din cauza crizei. Măsura constă într-o sumă forfetară acordată lucrătorilor care desfășoară activități independente (50 % sau 80 % din salariul minim, în funcție de scăderea veniturilor) și celor care lucrează cu contracte de muncă atipice (până la 80 % din salariul minim) pentru a compensa scăderea veniturilor. 
            
            
               (3)Subvenții salariale și pentru contribuțiile la asigurările sociale condiționate de scăderea cifrei de afaceri ca urmare a crizei. Indiferent de dimensiunea lor, întreprinderile pot solicita o cofinanțare temporară a costurilor cu salariile și contribuțiile la asigurările sociale. 
            
            
               (4)Subvenții pentru lucrătorii care desfășoară activități independente, fără salariați. Subvențiile asigură o cofinanțare temporară a unei părți din costurile de exploatare suportate de persoanele fizice fără angajați. Suma depinde de scăderea cifrei de afaceri și se ridică la un procent cuprins între 50 % și 90 % din salariul minim. 
            
            
               (5)O măsură de acordare a unor împrumuturi care pot fi convertite în subvenții pentru persoanele care desfășoară activități independente, microîntreprinderi și organizațiile neguvernamentale. Măsura oferă microcredite de până la 5 000 PLN. Împrumuturile pot fi convertite în subvenții dacă beneficiarul continuă operațiunile timp de trei luni de la plata împrumutului. Polonia a furnizat Comisiei informațiile relevante. 
            
            
               Luând în considerare informațiile puse la dispoziția sa, Comisia propune Consiliului să adopte o decizie de punere în aplicare pentru a acorda Poloniei asistență financiară în temeiul Regulamentului SURE, în sprijinul măsurilor menționate mai sus.
            
            
               •Coerența cu dispozițiile existente în domeniul de politică vizat
            
            
               Prezenta propunere este în deplină concordanță cu Regulamentul 2020/672 al Consiliului, în temeiul căruia este formulată propunerea.
            
            
               Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
            
            
               •Coerența cu alte politici ale Uniunii
            
            
               Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în această situație specifică generată de epidemia de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj tehnic și a măsurilor similare, contribuind la protejarea locurilor de muncă și implicit a angajaților și a persoanelor care desfășoară activități independente, împotriva riscului de șomaj. 
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               Temeiul juridic al prezentului instrument este Regulamentul 2020/672 al Consiliului. 
            
         
         
            
               •Subsidiaritate (în cazul competențelor neexclusive) 
            
            
               Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj tehnic și măsurile similare, pentru a ajuta statul solicitant să protejeze locurile de muncă și, implicit, angajații și persoanele care desfășoară activități independente, împotriva riscului de șomaj și de pierdere de venituri.
            
            
               Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de epidemia de COVID-19. 
            
            
               •Proporționalitate
            
            
               Propunerea respectă principiul proporționalității. Propunerea nu depășește ceea ce este necesar pentru îndeplinirea obiectivelor urmărite de prezentul instrument. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
            
            
               •Evaluarea impactului
            
            
               Având în vedere caracterul urgent al propunerii, nu s-a efectuat o evaluare a impactului.
            
            
               4.IMPLICAȚIILE BUGETARE
            
            
               Comisia ar trebui să poată contracta împrumuturi pe piețele financiare în scopul transformării acestora în împrumuturi acordate statelor membre care solicită asistență financiară în temeiul instrumentului SURE. 
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o structură a portofoliului de împrumuturi care limitează riscul de concentrare, expunerea anuală și expunerea excesivă față de oricare dintre statele membre, asigurând, în același timp, resurse suficiente pentru statele membre care au cea mai mare nevoie de sprijin; precum și
            
            
               ·posibilități de reînnoire a creditelor.
            
            
               2020/0214 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de acordare a unui sprijin temporar Poloniei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
         
         
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 6 august 2020, Polonia a solicitat asistență financiară din partea Uniunii în vederea completării eforturilor naționale de contracarare a impactului epidemiei de COVID-19 și a consecințelor sale socioeconomice resimțite de lucrători. 
            
            
               (2)Se preconizează că epidemia de COVID-19 și măsurile extraordinare puse în aplicare de Polonia pentru a limita propagarea virusului și impactul său socioeconomic și asupra sănătății vor avea consecințe dramatice asupra finanțelor publice. Previziunile Comisiei din primăvara anului 2020 preconizau că Polonia urma să înregistreze un deficit public de 9,5 % și o datorie publică de 58,5 % din produsul intern brut (PIB) până la sfârșitul anului 2020. Conform previziunilor intermediare ale Comisiei din vara anului 2020, PIB-ul Poloniei urma să scadă cu 4,6 % în 2020. 
            
            
               (3)Epidemia de COVID-19 a imobilizat o parte substanțială a forței de muncă din Polonia. Acest lucru a dus la o creștere neprevăzută și semnificativă a cheltuielilor publice ale Poloniei legate de reducerea contribuțiilor la asigurările sociale ale persoanelor care desfășoară o activitate independentă și ale societăților cu până la 50 de angajați, de alocația pentru perioada de inactivitate în beneficiul lucrătorilor care desfășoară o activitate independentă și al celor cu contacte de drept civil, de subvențiile salariale și pentru contribuțiile la asigurările sociale, de subvențiile pentru lucrătorii care desfășoară o activitate independentă fără angajați și de împrumuturile convertibile în subvenții acordate persoanelor care desfășoară activități independente, microîntreprinderilor și organizațiilor neguvernamentale, după cum se arată în considerentele 4-8. 
            
            
               (4)Mai precis, „Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea”
                  2
               , menționată în solicitarea Poloniei din 6 august 2020, a introdus o reducere temporară a contribuțiilor la asigurările sociale pentru lucrătorii care desfășoară o activitate independentă și pentru întreprinderile cu până la 50 de angajați, pentru a proteja locurile de muncă ca răspuns la epidemia de COVID-19. Reducerea s-a aplicat în perioada martie-mai 2020. Întreprinderile cu până la 10 angajați și, în majoritatea cazurilor, persoanele care desfășoară activități independente au beneficiat de o reducere totală, în timp ce pentru entitățile cu un număr de angajați cuprins între 10 și 50, reducerea a fost de 50 %. Reducerea temporară a contribuțiilor la asigurările sociale poate fi considerată o măsură similară schemelor de șomaj tehnic, astfel cum se menționează în Regulamentul (UE) 2020/672, deoarece, în cazul lucrătorilor care desfășoară o activitate independentă, aceasta urmărește să-i protejeze în cazul reducerii sau pierderii de venituri, iar în cazul întreprinderilor cu până la 50 de angajați, oferă sprijin persoanelor care sunt menținute în câmpul muncii până la încheierea măsurii. Reducerea temporară a contribuțiilor la asigurările sociale înseamnă venituri publice la care se renunță și care pot fi considerate, în aplicarea Regulamentului 2020/672 al Consiliului, echivalente unor cheltuieli publice.
            
            
               (5)De asemenea, autoritățile au introdus o alocație pentru perioada de inactivitate în beneficiul persoanelor care desfășoară activități independente și al celor care lucrează cu contracte de drept civil și care au suferit o reducere a veniturilor din cauza crizei. Măsura constă într-o sumă forfetară acordată lucrătorilor care desfășoară activități independente (50 % sau 80 % din salariul minim, în funcție de scăderea veniturilor) și celor care lucrează cu contracte de muncă atipice (până la 80 % din salariul minim) pentru a compensa scăderea veniturilor. 
            
            
               (6)Au fost introduse subvenții salariale și pentru contribuțiile la asigurările sociale condiționate de scăderea cifrei de afaceri ca urmare a crizei. Indiferent de dimensiunea lor, întreprinderile pot solicita o cofinanțare temporară a costurilor cu salariile și contribuțiile la asigurările sociale. Subvențiile salariale și pentru contribuțiile la asigurările sociale pot fi considerate o măsură similară schemelor de șomaj tehnic, astfel cum se menționează în Regulamentul (UE) 2020/672, în ceea ce privește cheltuielile suportate de întreprinderile care recurg la șomajul tehnic, reduc în mod voluntar timpul de lucru sau în cadrul cărora angajații și-au păstrat locul de muncă fără întrerupere până la data celor mai recente rezultate disponibile, deoarece măsura impune ca întreprinderile să mențină locurile de muncă fie în cursul perioadei de reducere a timpului de lucru, fie până la data celor mai recente rezultate disponibile. 
            
            
               (7)Autoritățile au introdus subvenții pentru lucrătorii care desfășoară o activitate independentă fără salariați. Subvențiile asigură o cofinanțare temporară a unei părți din costurile de exploatare suportate de persoanele fizice fără angajați. Suma depinde de scăderea cifrei de afaceri și se ridică la un procent cuprins între 50 % și 90 % din salariul minim. 
            
            
               (8)În fine, autoritățile au introdus o măsură de acordare a unor împrumuturi care pot fi convertite în subvenții pentru persoanele care desfășoară activități independente, microîntreprinderi și organizațiile neguvernamentale. Măsura oferă microcredite de până la 5 000 PLN. Împrumuturile pot fi convertite în subvenții dacă beneficiarul continuă operațiunile timp de trei luni de la plata împrumutului. Pentru a îndeplini cerința de a fi cheltuieli publice, numai cheltuielile legate de împrumuturile convertite în subvenții ar trebui să fie sprijinite în temeiul Regulamentului (UE) 2020/672. 
            
            
               (9)Polonia îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Polonia a furnizat Comisiei dovezi corespunzătoare conform cărora cheltuielile publice efective și planificate au crescut cu 11 668 118 894 EUR de la 1 februarie 2020, din cauza măsurilor naționale luate pentru contracararea efectelor socioeconomice ale epidemiei de COVID-19. Este vorba despre o creștere neprevăzută și semnificativă deoarece este legată atât de măsurile noi, cât și de extinderea măsurilor existente, care acoperă o proporție semnificativă a întreprinderilor și a forței de muncă din Polonia. 
            
            
               (10)Comisia a consultat Polonia și a verificat creșterea neprevăzută și semnificativă a cheltuielilor efective și planificate legate direct de schemele de șomaj tehnic și de măsuri similare, în conformitate cu articolul 6 din Regulamentul (UE) 2020/672. 
            
            
               (11)Prin urmare, trebuie acordată asistență financiară pentru a ajuta Polonia să contracareze efectele socioeconomice ale perturbării economice grave cauzate de epidemia de COVID-19.
            
            
               (12)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care ar putea fi întreprinse, în special în temeiul articolelor 107 și 108 din TFUE. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din TFUE.
            
            
               (13)Polonia trebuie să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Polonia a executat aceste cheltuieli.
            
            
               (14)Decizia de a acorda asistență financiară a fost luată ținând seama de nevoile existente și preconizate ale Poloniei, precum și de solicitările de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței. În particular, valoarea împrumutului a fost stabilită pentru a asigura respectarea normelor prudențiale aplicabile portofoliului de împrumuturi, astfel cum se specifică în Regulamentul (UE) 2020/672 al Consiliului,
            
            
               ADOPTĂ PREZENTA DECIZIE: 
            
         
         
            
               Articolul 1
            
            
               Polonia îndeplinește condițiile stabilite la articolul 3 din Regulamentul (UE) 2020/672. 
            
            
               Articolul 2
            
            
               1.Uniunea pune la dispoziția Poloniei un împrumut de maximum 11 236 693 087 EUR. Împrumutul are o scadență medie de maximum 15 ani.
            
            
               2.Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii. 
            
            
               3.Asistența financiară din partea Uniunii este pusă de Comisie la dispoziția Poloniei în maximum zece rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost plătite toate ratele. 
            
            
               4.Plata primei tranșe se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. 
            
            
               5.Polonia suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare aferentă. 
            
            
               6.Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor. 
            
            
               Articolul 3 
            
            
               Polonia poate finanța următoarele măsuri:
            
            
               o reducere a contribuțiilor la asigurările sociale, astfel cum se prevede la articolul 31zo din Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea, pentru partea de cheltuieli legată de sprijinirea persoanelor care desfășoară activități independente și, în cazul societăților cu până la 50 de angajați, partea de cheltuieli legate de angajații care și-au păstrat fără întrerupere locul de muncă;
            
            
               o alocație pentru perioada de inactivitate în beneficiul persoanelor care desfășoară activități independente și al persoanelor care lucrează în baza unor contracte de drept civil, astfel cum se prevede la articolul 15zq și la articolul 15zua din Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea;
            
            
               subvenții salariale și pentru contribuțiile la asigurările sociale ale întreprinderilor care recurg la șomajul tehnic sau reduc în mod voluntar timpul de lucru sau în cadrul cărora angajații și-au păstrat fără întrerupere locul de muncă, astfel cum se prevede la articolele 15g, 15ga, 15gg, 15zzb, 15zze, 15zze2din Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea;
            
            
               subvenții pentru persoanele care desfășoară activități independente fără angajați, astfel cum se prevede la articolul 15zzc din Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea; 
            
            
               împrumuturi convertibile în subvenții acordate persoanelor care desfășoară activități independente, microîntreprinderilor și organizațiilor neguvernamentale, pentru suma convertită efectiv în subvenții, astfel cum se prevede la articolele 15zzd și 15zzda din Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea.
            
            
               Articolul 4
            
            
               Polonia informează Comisia, până la [DATA: 6 luni de la data publicării prezentei decizii] și, ulterior, la fiecare 6 luni, cu privire la execuția cheltuielilor publice prevăzute, până în momentul în care cheltuielile publice prevăzute respective au fost executate integral.
            
            
               Articolul 5
            
            
               Prezenta decizie se adresează Republicii Polone.
            
         
         
            
               Articolul 6
            
            
               Prezenta decizie se publică în Jurnalul Oficial al Uniunii Europene. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.
               
               
                  
                     (2)
                  
                        Dz.U. 2020 poz. 374, astfel cum a fost modificată.